Noort õpetajat peaks alguses juhendama mentor. Milles seisneb mentorite roll, kas nad oskavad noori aidata, kas algaja ja kogenuma dialoog toimib? Kõige rohkem saadakse oma mentoritelt abi kooli kui organisatsiooniga kohanemisel. Kutseaasta seired on  näidanud, et noored on valdavalt oma mentoriga rahul. Samas  kui pole eelnevat kogemust, millega võrrelda, siis tõenäoliselt ollaksegi rahul, et on keegi, kelle poole toe saamiseks pöörduda. Seda, kui palju mentor sisuliselt toetab algaja õpetaja professionaalset arengut, tuleb veel uurida. Seire kohaselt tunnevadki mentorid end kõige kindlamini noore õpetaja kohanemise toetamisel, tunnustamisel ja tagasiside andmisel. Madalalt hinnakse oma oskusi algaja õpetaja kutseoskustel põhineva arengukava  koostamisel, refleksioonioskuste toetamisel, nendib Poom-Valickis. Viimane peaks aga olema mentori üks põhiülesandeid. Õpetaja professionaalse arengu aluseks ongi eelkõige oma tööst õppimine, rõhutab Poom-Valickis.